Carcaixent celebra el Dia de la Mediació amb diverses activitats
19 de febrer de 2018 22:00

Carcaixent

El dia 21 de gener se celebra el Dia Internacional de la Mediació i, per a commemorar esta data, s'han organitzat diverses activitats des del Servei de Mediació de l’Ajuntament de Carcaixent per fer-ne difusió i generar coneixement sobre este procés que està funcionant amb èxit en la localitat des d’abril de 2016.

El Servei de Mediació ofereix un espai de diàleg on poder resoldre conflictes de forma pacífica i dialogada, buscant que les parts arriben a acords que donen solució als seus conflictes recolzats per la mediadora, una tercera persona imparcial i neutra que dóna suport a les parts en la recerca de consensos. Este servei treballa per a la resolució i prevenció de conflictes amb l'objectiu d'afavorir i potenciar una ciutadania més participativa, cohesionada i dialogant. Per tant, qualsevol persona que tinga un conflicte en l’àmbit veïnal o familiar pot acudir al Servei de Mediació de l'Ajuntament de Carcaixent a informar-se’n del funcionament i sol·licitar la prestació del servei de forma totalment gratuïta.

Teresa Oliver, regidora de Benestar Social, ha remarcat la importància de la mediació com a forma de resoldre conflictes a través del diàleg de forma ordenada. "És un projecte innovador i cal seguir treballant per generar una cultura d'acords i aconseguir una millor convivència. És important també treballar amb la població infantil i jove per a la prevenció de la violència i dotar-los d'eines per a una gestió positiva dels conflictes. Això és bàsic per al futur ", ha afirmat Teresa Oliver.

Per este motiu, a banda de la campanya a peu de carrer que es durà a terme en el mercat municipal el dia 23 de gener, van a iniciar-se este mateix mes un seguit de tallers i activitats en centres educatius que pretenen conscienciar tota la comunitat educativa i introduir la importància del diàleg i la resolució pacífica dels conflictes a sectors de la població més jove. Estes s'han previst des del "Pla d'activitats de prevenció" dirigit als centres educatius de Carcaixent per part dels diferents departaments de l'àrea de Benestar Social de l'Ajuntament.

El Servei de Mediació està orientat a la gestió de conflictes tant en l’àmbit comunitari com familiar. Quant a l’àmbit comunitari, es poden treballar conflictes relatius a la utilització d’espais compartits, problemes de sorolls o olors, problemes derivats d’obres o qualsevol conflicte o enfrontament que puga dificultar la convivència diària entre veïns. Respecte a l’àmbit familiar, el Servei de Mediació està orientat a solucionar conflictes intrafamiliars en la convivència, conflictes d’herències o conflictes en relació a l’atenció de persones dependents.

Tot aquell veí o veïna que estiga interessat en l'ús del Servei de Mediació pot informar-se en l’Àrea de Serveis Socials de l’Ajuntament de Carcaixent o cridar al telèfon 962457609.